Рамон де Гарсиасол
Сонет

Превод от испански: Александър Муратов, Атанас Далчев, 1978

chitanka.info

О, ако можех да мълча. Но аз не мога,

но аз не искам. Ето погледни: кръвта

блести по челото им. И мълвят ли, тя

им мокри думите. Високо чак до бога

аз ще говоря с техния език и слово

във хора страшен на ранените. Ала

пак песен нова върху своите крила

издига те над смъртоносното олово.

Не, аз не трябва да мълча. И по устата

с камшик да шибат, до последни сили

не ще замлъкна аз. Огрява всеки кът

зарята моя, тяхната заря, зарята

на тез, що кръв са храчили. Във моите жили

реките топли на сълзите им текат.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.